CELEX: 32007R0089
Language: el
Date: 2007-01-30 00:00:00
Title: Κανονισμός (ΕΚ, Ευρατόμ) αριθ. 89/2007 του Συμβουλίου, της 30ής Ιανουαρίου 2007 , για την τροποποίηση του κανονισμού (ΕΚ, Ευρατόμ) αριθ. 2728/94 σχετικά με την ίδρυση Ταμείου Εγγύησης για τις εξωτερικές δράσεις

31.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 22/1
            
         
      ΚΑΝΟΝΙΣΜΌΣ (ΕΚ, ΕΥΡΑΤΌΜ) αριθ. 89/2007 ΤΟΥ ΣΥΜΒΟΥΛΊΟΥ
   
   της 30ής Ιανουαρίου 2007
   για την τροποποίηση του κανονισμού (ΕΚ, Ευρατόμ) αριθ. 2728/94 σχετικά με την ίδρυση Ταμείου Εγγύησης για τις εξωτερικές δράσεις
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 203,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   τη γνώμη του Ελεγκτικού Συνεδρίου (2),
   Εκτιμώντας τα ακόλουθα:
   
               (1)
            
            
               Θα πρέπει να βελτιωθεί η αποτελεσματικότητα της χρήσης των δημοσιονομικών πόρων που δεσμεύονται για το Ταμείο Εγγύησης το οποίο ιδρύθηκε με τον κανονισμό (ΕΚ, Ευρατόμ) αριθ. 2728/94 του Συμβουλίου (3) και να περιοριστούν οι διοικητικές εργασίες σχετικά με τη δημοσιονομική διαχείριση του Ταμείου Εγγύησης.
            
         
               (2)
            
            
               Η διαφάνεια και ο προγραμματισμός των δημοσιονομικών πράξεων που συνδέονται με την τροφοδότηση του Ταμείου Εγγύησης θα πρέπει να βελτιωθούν.
            
         
               (3)
            
            
               Η διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (4), η οποία υιοθετήθηκε στις 17 Μαΐου 2006 καθορίζει το πολυετές δημοσιονομικό πλαίσιο της Ευρωπαϊκής Ένωσης για την περίοδο 2007-2013. Δυνάμει της διοργανικής συμφωνίας, εξασφαλίζεται η χρηματοδότηση του Ταμείου Εγγύησης ως υποχρεωτική δαπάνη του γενικού προϋπολογισμού της Ευρωπαϊκής Ένωσης για την εν λόγω περίοδο.
            
         
               (4)
            
            
               Θα πρέπει να διατηρηθεί ο βασικός ρόλος του Ταμείου Εγγύησης, που είναι η προστασία του γενικού προϋπολογισμού της Ευρωπαϊκής Ένωσης από τις αρνητικές επιπτώσεις που οφείλονται στην αθέτηση υποχρεώσεων σχετικά με τις δανειοδοτικές ή εγγυοδοτικές πράξεις που καλύπτονται από το Ταμείο.
            
         
               (5)
            
            
               Το Ταμείο Εγγύησης καλύπτει αθετήσεις υποχρεώσεων για δάνεια που έχουν εκδοθεί από την Ευρωπαϊκή Τράπεζα Επενδύσεων (εφεξής η «ΕΤΕπ») για τα οποία η Κοινότητα παρέχει εγγύηση δυνάμει της εξωτερικής εντολής της ΕΤΕπ. Επιπλέον, σύμφωνα με την εξωτερική εντολή της ΕΤΕπ όπως αυτή τίθεται σε ισχύ από την 1η Φεβρουαρίου 2007, το Ταμείο θα πρέπει επίσης να καλύπτει τις αθετήσεις υποχρεώσεων για εγγυήσεις δανείων που έχουν εκδοθεί από την ΕΤΕπ για τις οποίες η Κοινότητα παρέχει εγγύηση.
            
         
               (6)
            
            
               Συνεπώς, ο κανονισμός (ΕΚ, Ευρατόμ) αριθ. 2728/94 θα πρέπει να τροποποιηθεί αναλόγως.
            
         
               (7)
            
            
               Για την έκδοση του παρόντος κανονισμού, οι συνθήκες δεν προβλέπουν άλλες εξουσίες εκτός εκείνων του άρθρου 308 της συνθήκης ΕΚ και του άρθρου 203 της συνθήκης Ευρατόμ,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ, Ευρατόμ) αριθ. 2728/94 τροποποιείται ως εξής:
   
               1)
            
            
               Στο άρθρο 1, το πρώτο εδάφιο αντικαθίσταται από το ακόλουθο κείμενο:
               «Ιδρύεται Ταμείο Εγγύησης, καλούμενο εφεξής “Ταμείο”, οι πόροι του οποίου προορίζονται για την εξόφληση των πιστωτών της Κοινότητας, σε περίπτωση αθέτησης των υποχρεώσεων του οφειλέτη ενός δανείου που έχει χορηγήσει ή εγγυηθεί η Κοινότητα ή μιας εγγύησης δανείου που έχει εκδοθεί από την Ευρωπαϊκή Τράπεζα Επενδύσεων για την οποία η Κοινότητα παρέχει εγγύηση.».
            
         
               2)
            
            
               Στο άρθρο 2, η πρώτη περίπτωση αντικαθίσταται από το ακόλουθο κείμενο:
               
                           «—
                        
                        
                           ετήσια καταβολή από τον γενικό προϋπολογισμό της Ευρωπαϊκής Ένωσης, δυνάμει των άρθρων 4 και 5,».
                        
                     
         
               3)
            
            
               Στο άρθρο 3, το τρίτο εδάφιο αντικαθίσταται από το ακόλουθο κείμενο:
               «Βάσει της διαφοράς, στο τέλος του έτους “ν–1”, μεταξύ του ποσού στόχου και της αξίας των διαθεσίμων του Ταμείου, που υπολογίζεται στην αρχή του έτους “ν”, οποιοδήποτε πλεόνασμα καταβάλλεται με μία πράξη σε ειδική γραμμή της κατάστασης των εσόδων του γενικού προϋπολογισμού της Ευρωπαϊκής Ένωσης του έτους “ν+1”.».
            
         
               4)
            
            
               Το άρθρο 4 αντικαθίσταται από το ακόλουθο κείμενο:
               «Άρθρο 4
               Βάσει της διαφοράς, στο τέλος του έτους “ν–1”, μεταξύ του ποσού στόχου και της αξίας των διαθεσίμων του Ταμείου, που υπολογίζεται στην αρχή του έτους “ν”, το ύψος του απαιτούμενου ποσού τροφοδότησης καταβάλλεται στο Ταμείο με μία πράξη κατά τη διάρκεια του έτους “ν+1” από τον γενικό προϋπολογισμό της Ευρωπαϊκής Ένωσης.».
            
         
               5)
            
            
               Το άρθρο 5 αντικαθίσταται από το ακόλουθο κείμενο:
               «Άρθρο 5
               1.   Εάν λόγω μιας ή περισσότερων αθετήσεων υποχρεώσεων, οι καταπτώσεις εγγυήσεων κατά τη διάρκεια του έτους “ν–1” υπερβούν τα 100 εκατ. ευρώ, το ποσό καθ’ υπέρβαση των 100 εκατ. ευρώ επιστρέφεται στο Ταμείο σε ετήσιες δόσεις, αρχής γενομένης από το έτος “ν+1” και κατά τη διάρκεια των επόμενων ετών, μέχρι πλήρους αποπληρωμής (μηχανισμός εξομάλυνσης). Το ποσό της ετήσιας δόσης είναι το μικρότερο από τα δύο ακόλουθα ποσά:
               
                           —
                        
                        
                           100 εκατ. ευρώ, ή
                        
                     
                           —
                        
                        
                           υπόλοιπο οφειλόμενο ποσό σύμφωνα με το μηχανισμό εξομάλυνσης.
                        
                     Οποιοδήποτε ποσό που προκύπτει από καταπτώσεις εγγυήσεων κατά τα έτη που προηγούνται του έτους “ν–1”, για το οποίο δεν έχει ακόμη γίνει πλήρης αποπληρωμή λόγω του μηχανισμού εξομάλυνσης, επιστρέφεται προτού τεθεί σε ισχύ ο μηχανισμός εξομάλυνσης για αθετήσεις υποχρεώσεων κατά το έτος “ν–1” ή κατά τα επόμενα έτη. Τα εν λόγω υπόλοιπα ποσά εξακολουθούν να αφαιρούνται από το μέγιστο ετήσιο ποσό που θα καταβάλλεται από τον γενικό προϋπολογισμό της Ευρωπαϊκής Ένωσης βάσει του μηχανισμού εξομάλυνσης μέχρις ότου καταβληθεί στο Ταμείο ολόκληρο το ποσό.
               2.   Οι υπολογισμοί βάσει του μηχανισμού εξομάλυνσης πραγματοποιούνται χωριστά από τους υπολογισμούς βάσει του άρθρου 3 τρίτο εδάφιο και του άρθρου 4. Ωστόσο, οδηγούν σε ενιαία ετήσια μεταβίβαση. Τα ποσά που πρέπει να καταβληθούν από τον γενικό προϋπολογισμό της Ευρωπαϊκής Ένωσης στα πλαίσια του μηχανισμού εξομάλυνσης θεωρούνται διαθέσιμα του Ταμείου για τους υπολογισμούς δυνάμει των άρθρων 3 και 4.
               3.   Αν, λόγω καταπτώσεων εγγυήσεων έπειτα από μια ή περισσότερες σοβαρές αθετήσεις υποχρεώσεων, τα κεφάλαια του Ταμείου υπολείπονται του 80 % του ποσού στόχου, η Επιτροπή ενημερώνει σχετικά την αρμόδια για τον προϋπολογισμό αρχή.
               4.   Αν, λόγω καταπτώσεων εγγυήσεων έπειτα από μια ή περισσότερες σοβαρές αθετήσεις υποχρεώσεων, τα κεφάλαια του Ταμείου υπολείπονται του 70 % του ποσού στόχου, η Επιτροπή υποβάλλει έκθεση για έκτακτα μέτρα που μπορεί να απαιτηθούν για την ανασύσταση των κεφαλαίων του Ταμείου.».
            
         
               6)
            
            
               Το παράρτημα καταργείται.
            
         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2007.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Ιανουαρίου 2007.
      
         
            Για το Συμβούλιο
         
         
            Ο Πρόεδρος
         
         P. STEINBRÜCK
         
      
   
   
      (1)  Γνώμη που διατυπώθηκε στις 14 Μαρτίου 2006 (δεν έχει ακόμα δημοσιευθεί στην Επίσημη Εφημερίδα).
   
      (2)  ΕΕ C 313 της 9.12.2005, σ. 6.
   
      (3)  ΕΕ L 293 της 12.11.1994, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 2273/2004 (ΕΕ L 396 της 31.12.2004, σ. 28).
   
      (4)  ΕΕ C 139 της 14.6.2006, σ. 1.